Korla Božidar Křižan

Korla Božidar Křižan ( Karl Theodor Zieschang; * 15. awgusta 1886 w Hodźiju, † 27. měrca 1924 w Rakecach) bě serbski ewangelski farar a spisaćel nabožinskeje literatury.

Narodźi so jako šeste dźěćo kublerja Pětra Wilhelma Křižana a jeho mandźelskeje Hany Wilhelminy, rodźeneje Valtenec. Jeho starši bratr bě Jan Křižan, wuj Jan Pawoł Křižan bě w Hodźiju z fararjom. Korla Božidar wopytowaše Budyski gymnazij a pokročowaše po semestru stareje filologije ze studijom ewangelskeje teologije w Lipsku. Jedyn z najlěpšich přećelow za čas studija bě pozdźiši wučer a sobuzałožer Domowiny Franc Kral. 

mini|Narowny pomnik na starym Rakečanskim kěrchowje
Wot 1911 do 1913 bě Křižan wikar a wot 1913 do 1917 farar w małej Hućinjanskej wosadźe. W lěće 1917 dósta farske městno we wo wjele wjetšej Rakečanskej wosadźe, hdźež hač do swojeje zaheje smjerće na zahorjenje płucow w starobje jenož 37 lět wosta. Bu na starym Rakečanskim kěrchowje při cyrkwi pochowany.

W lěće 1919 zmandźeli so z Marju Wirthec ze Stróže (1892–1955), sotru Pawoła a Gerharda Wirtha. Zawostaji ju a dźowce Marju (1920–2007, pozdź. Herrmannowa) a Martu (1922–2002, pozdź. Cyžowa).

W Pomhaj Bóh wozjewi někotre prědowanja a tež basnje. Wot 1914 bě z čłonom Maćicy Serbskeje a nimo toho pokładnik Serbskeho ewangelskeho knihoweho towarstwa.

 Žórle 

 Gerhard Herrmann: Korla Božidar Křižan. W Serbskej protyce 1999, str. 65–66

Kategorija:Muž
Kategorija:Rodź. 1886
Kategorija:Zemr. 1924
Kategorija:Serb
Kategorija:Ewangelsko-lutherski farar
Kategorija:Awtor
Kategorija:Serbska literatura
Kategorija:Literatura (20. lětstotk)
Kategorija:Maćicar
Kategorija:Wosoba (Hodźij)
Kategorija:Wosoba (Hućina)
Kategorija:Wosoba (Rakecy)